Træner Kim Olesen har fået forlænget sin kontrakt med floorballklubben BFC Vendsyssel Hot Shots med et år. - Han har i samtlige sæsonger, han har været ved roret som Herretræner i klubben, evnet at få medaljer af ædelt metal hjem til Brønderslev og klubben, så han er absolut en af Danmarks mest meriterede trænere. Hans fordel er, at han selv har været gennem hele møllen som aktiv spiller, så han ved, hvordan man bedst får teorierne at fungere ude på banen under kamp, siger formand Jeppe Bisgaard. I den forgange sæson vandt BFC Vendsyssel Hot Shots pokalguld og sølv ved DM. - Beslutningen om at tage et år mere, er en beslutning, jeg har tænkt meget over, og jeg føler, at jeg har nogle uafsluttede ting her i klubben. Så med opbakning fra familien glæder jeg mig nu til at tage en tørn mere, siger Kim Olesen.

Opsummering:
Floorballklubben BFC Vendsyssel Hot Shots forlænger kontrakten med træner Kim Olesen. Der er skrevet under på en 1-årig aftale.